Københavns Politis Task Force Pusherstreet har onsdag gennemført, hvad man kalder »en vellykket aktion rettet mod det kriminelle miljø, der organiserer den åbenlyse hashhandel i Pusherstreet« på Christiania. Det oplyser politiet i en pressemeddelelse.

Aktionen varede fra omkring klokken 14 og to timer frem, og dele af Solvognen og Novahuset blev ransaget. Her fandt politiet en revolver og beslaglagde 15-20 kilo hashprodukter, flere tusinde joints og omkring 100.000 kroner.

Aktionen forløb ifølge politiet planmæssigt, selv om betjentene fik kastet sten, kanonslag og en røggranat imod sig.

Da politifolkene var på vej ud af Christiania gennem hovedporten, forsøgte »kriminelle håndlangere«, som det hedder i pressemeddelelsen, at standse dem. Der blev smidt en forhindring i form af en såkaldt »spansk rytter« ud på vejen, og der blev fyret en raket af, som ramte en mur ganske tæt på en »almindelig borger«, oplyser politiet.

- Det er yderst bekymrende, at vi igen finder våben på Christiania. Vi har at gøre med hårde kriminelle, der viser deres vilje til at forsvare deres aktiviteter, siger politiinspektør Jørgen Skov, leder af Efterforskningsenheden i Københavns Politi.